Ilmoitus tiettyjen muun muassa Bulgariasta ja Etelä-Afrikasta peräisin olevien, raudasta tai seostamattomasta teräksestä valmistettujen, vähintään 600 millimetrin levyisten pleteroimattomien ja muulla tavalla metallilla tai muulla aineella pinnoittamattomien, kelattujen, ei enempää valmistettujen kuin kuumavalssattujen levyvalmisteiden tuontiin sovellettavien polkumyyntitoimenpiteiden välivaiheen tarkastelun vireillepanosta

(2001/C 364/05)

Komissio on vastaanottanut komission päätöksen N:o 2277/96/EHTY(1), jäljempänä "peruspäätös", sellaisena kuin se on viimeksi muutettuna komission päätöksellä N:o 435/2001/EHTY(2), 11 artiklan 3 kohdan mukaisen pyynnön panna vireille välivaiheen tarkastelu, joka koskee tiettyjen muun muassa Bulgariasta ja Etelä-Afrikasta peräisin olevien, raudasta tai seostamattomasta teräksestä valmistettujen, vähintään 600 millimetrin levyisten pleteroimattomien ja muulla tavalla metallilla tai muulla aineella pinnoittamattomien, kelattujen, ei enempää valmistettujen kuin kuumavalssattujen levyvalmisteiden tuonnissa käyttöön otettuja toimenpiteitä.

1. Tarkastelua koskeva pyyntö

Pyynnön esitti 12. marraskuuta 2001 Euroopan rauta- ja terästeollisuuden liitto Eurofer, jäljempänä "hakija", niiden yhteisön tuottajien puolesta, joiden tuotanto muodostaa pääosan, tässä tapauksessa yli 50 prosenttia, tiettyjen raudasta tai seostamattomasta teräksestä valmistettujen, vähintään 600 millimetrin levyisten pleteroimattomien ja muulla tavalla metallilla tai muulla aineella pinnoittamattomien, kelattujen, ei enempää valmistettujen kuin kuumavalssattujen levyvalmisteiden koko tuotannosta yhteisössä.

2. Tuote

Tarkasteltavana olevan tuotteen muodostavat tietyt Bulgariasta ja Etelä-Afrikasta peräisin olevat raudasta tai seostamattomasta teräksestä valmistetut, vähintään 600 millimetrin levyiset pleteroimattomat ja muulla tavalla metallilla tai muulla aineella pinnoittamattomat, kelatut, ei enempää valmistetut kuin kuumavalssatut levyvalmisteet, jotka luokitellaan tällä hetkellä CN-koodeihin 7208 10 00 , 7208 25 00 , 7208 26 00 , 7208 27 00 , 7208 36 00 , 7208 37 10 , 7208 37 90 , 7208 38 10 , 7208 38 90 , 7208 39 10 ja 7208 39 90. Nämä CN-koodit ovat ainoastaan ohjeellisia.

3. Voimassa olevat toimenpiteet

Tällä hetkellä voimassa olevat toimenpiteet ovat lopullinen polkumyyntitulli ja sitoumukset, jotka otettiin käyttöön komission päätöksellä N:o 283/2000/EHTY(3), sellaisena kuin se on oikaistuna komission päätöksellä N:o 2009/2000/EHTY(4).

4. Tarkastelun perusteet

Hakija väittää, että polkumyynti on jatkunut Bulgarian ja Etelä-Afrikan osalta. Väite perustuu laskennallisen normaaliarvon ja tuotteen yhteisöön suuntautuvan viennin hintojen vertailuun. Tämän perusteella lasketut polkumyyntimarginaalit ovat huomattavat molempien viejämaiden osalta.

Hakija väittää lisäksi, että voimassa olevat toimenpiteet eivät enää riitä polkumyynnin vahingollisten vaikutusten tasoittamiseksi, ja esittää näyttöä siitä, että sen nykyiset kokonaiskustannukset ovat korkeammat kuin Bulgariasta ja Etelä-Afrikasta peräisin olevien tuotteiden, joita tuodaan edelleen huomattavia määriä, tämänhetkiset jälleenmyyntihinnat (voimassa olevien toimenpiteiden taso perustuu pääasiassa vahinkomarginaaleihin).

5. Tutkimusajanjakso

Polkumyyntiä koskeva tutkimusajanjakso kattaa 1. päivän tammikuuta 2001 ja 31. päivän joulukuuta 2001 välisen ajanjakson. Peruspäätöksen 6 artiklan 1 kohdassa säädetään, että tutkimusajanjakson olisi tavallisesti päätyttävä juuri ennen menettelyn aloittamista. Tämän tapauksen erityispiirteet huomioon ottaen komissio katsoi kuitenkin tarkoituksenmukaiseksi valita tutkimusajanjaksoksi kalenterivuoden 2001. Komission käytettävissä olevien tietojen mukaan kalenterivuosi vastaa useimpien yhteisöjen tuottajien tilivuotta, mikä helpottaa tietojen keräämistä ja myöhempiä tarkastuksia. Lisäksi yhteisön tuotannonalan tilausjakso on tällä alalla yleensä neljännesvuosi ja hintavaihtelut voivat olla merkittäviä. Näistä syistä ja ottaen lisäksi huomioon, että tämä tutkimus pannaan vireille lähes vuoden 2001 lopussa, komissio katsoi, että kalenterivuotta koskevien tietojen käyttö menettelyn aloittamista välittömästi edeltävien 12 kuukauden tietojen sijasta johtaisi edustavampiin ja täsmällisempiin tuloksiin.

6. Menettely

Kuultuaan neuvoa-antavaa komiteaa komissio on päättänyt, että on olemassa riittävä näyttö välivaiheen tarkastelun vireille panemiseksi, mistä syystä se panee vireille tutkimuksen peruspäätöksen 11 artiklan 3 kohdan nojalla.

6.1 Menettely polkumyynnin ja vahingon todennäköisyyden määrittämiseksi

Tutkimuksessa selvitetään polkumyynnin ja vahingon jatkumisen tai toistumisen todennäköisyys ja voimassa olevien toimenpiteiden jatkamisen, kumoamisen tai muuttamisen tarve.

a) Otanta

Koska tässä menettelyssä on ilmeisesti osallisena suuri määrä tuojia, komissio voi päättää soveltaa otantamenetelmää peruspäätöksen 17 artiklan mukaisesti.

i) Tuojia koskeva otanta

Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia tuojia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat tiedot tämän ilmoituksen 7 kohdan b alakohdan i alakohdassa asetetussa määräajassa:

- yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi,

- yrityksen kokonaisliikevaihto euroina 1. päivän tammikuuta 2001 ja 31. päivän joulukuuta 2001 väliseltä ajalta,

- työntekijöiden kokonaismäärä,

- tarkka kuvaus yrityksen toiminnasta tarkasteltavana olevan tuotteen osalta,

- asianomaisen Bulgariasta ja Etelä-Afrikasta peräisin olevan tuotteen tuonnin ja jälleenmyynnin määrä yhteisön markkinoilla (tonneina) sekä arvo euroina 1. päivän tammikuuta 2001 ja 31. päivän joulukuuta 2001 välisenä aikana,

- kaikkien tarkasteltavana olevan tuotteen tuotantoon ja/tai myyntiin osallistuvien etuyhteydessä olevien yritysten(5) nimet ja tarkka kuvaus niiden toiminnasta,

- kaikki muut asiaa koskevat tiedot, joista voi olla hyötyä komissiolle otoksen valinnassa,

- tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä.

Saadakseen tuojia koskevan otoksen valinnan kannalta tarpeellisina pitämänsä tiedot komissio ottaa lisäksi yhteyttä tiedossa oleviin tuojien järjestöihin.

ii) Otoksen lopullinen valinta

Asianomaisten osapuolten on toimitettava otoksen valinnan kannalta merkitykselliset tiedot tämän ilmoituksen 7 kohdan b alakohdan i alakohdassa asetetussa määräajassa.

Komissio aikoo valita otoksen lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen.

Otokseen valittujen yritysten on täytettävä kyselylomake tämän ilmoituksen 7 kohdan b alakohdan ii alakohdassa asetetussa määräajassa ja niiden on toimittava yhteistyössä tutkimuksessa.

Jos yhteistyö ei ole riittävää, komissio tekee päätelmänsä käytettävissä olevien tietojen perusteella peruspäätöksen 17 artiklan 4 kohdan ja 18 artiklan mukaisesti.

b) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen yhteisön tuotannonalalle ja yhteisön tuottajia edustaville järjestöille, Bulgariassa ja Etelä-Afrikassa toimiville viejille/tuottajille, viejien/tuottajien järjestöille, otokseen valituille tuojille, pyynnössä mainituille tai tämän tarkastelun kohteena oleviin toimenpiteisiin johtaneessa tutkimuksessa yhteistyössä toimineille tuojien järjestöille sekä asianomaisten viejämaiden viranomaisille.

Kaikkien osapuolten olisi kuitenkin mahdollisimman pian otettava yhteyttä komissioon faksitse saadakseen selville, onko ne mainittu pyynnössä. Niiden olisi tarvittaessa pyydettävä kyselylomake 7 kohdan a alakohdan i alakohdassa asetetussa määräajassa, koska tämän ilmoituksen 7 kohdan a alakohdan ii alakohdassa asetettua määräaikaa sovelletaan kaikkiin asianomaisiin osapuoliin.

c) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan myös muita tietoja kuin vastaukset kyselyyn ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 7 kohdan a alakohdan ii alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä tämän ilmoituksen 7 kohdan a alakohdan iii alakohdassa asetetussa määräajassa.

6.2 Yhteisön edun arviointimenettely

Jos polkumyynnin ja vahingon jatkuminen osoittautuu todennäköiseksi, tehdään peruspäätöksen 21 artiklan mukaisesti päätös siitä, olisiko polkumyyntitoimenpiteet yhteisön edun nimissä säilytettävä voimassa vai kumottava vai olisiko niitä muutettava. Tämän vuoksi yhteisön tuotannonala, tuojat, niitä edustavat järjestöt, edustavat käyttäjät ja edustavat kuluttajajärjestöt voivat tämän ilmoituksen 7 kohdan a alakohdan ii alakohdassa asetetussa yleisessä määräajassa ilmoittautua ja toimittaa tietoja komissiolle, mikäli ne voivat osoittaa, että niiden toiminnan ja tarkasteltavana olevan tuotteen välillä on objektiivisesti havaittava yhteys. Osapuolet, jotka ovat toimineet edellisen virkkeen ohjeiden mukaisesti, voivat pyytää saada tulla kuulluiksi tämän ilmoituksen 7 kohdan a alakohdan iii alakohdassa asetetussa määräajassa, missä yhteydessä niiden on esittävä ne erityiset syyt, joiden vuoksi niitä olisi kuultava. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos ne on tosiasioihin perustuvalla näytöllä osoitettu oikeiksi tietoja toimitettaessa.

7. Määräajat

a) Yleiset määräajat

i) Kyselylomakkeen pyytäminen

Kaikkien asianomaisten osapuolten, jotka eivät toimineet yhteistyössä tämän tarkastelun kohteena oleviin toimenpiteisiin johtaneessa tutkimuksessa, olisi pyydettävä kyselylomake mahdollisimman pian ja viimeistään 15 päivän kuluttua tämän ilmoituksen julkaisemisesta Euroopan yhteisöjen virallisessa lehdessä.

ii) Osapuolten ilmoittautuminen ja täytettyjen kyselylomakkeiden ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset kyselyyn tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. Olisi huomattava, että useimpien peruspäätöksessä säädettyjen menettelyllisten oikeuksien käyttö edellyttää asianomaisen osapuolen ilmoittautumista edellä mainitussa määräajassa.

Otokseen valittujen yritysten on toimitettava kyselyvastaukset tämän ilmoituksen 7 kohdan b alakohdan ii alakohdassa asetetussa määräajassa.

iii) Osapuolten kuuleminen

Asianomaiset osapuolet voivat myös pyytää saada tulla komission kuulemiksi samassa 40 päivän määräajassa.

b) Otantaa koskeva erityinen määräaika

i) Kaikki otoksen valintaan liittyvät tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla otoksen lopullisesta valinnasta niitä asianomaisia osapuolia, jotka ovat ilmoittaneet haluavansa kuulua otokseen, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

ii) Otokseen valittujen osapuolten on toimitettava kyselyvastaukset komissiolle 37 päivän kuluessa siitä, kun niille on ilmoitettu niiden valinnasta otokseen.

8. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission osoite: Euroopan komissio Kauppapolitiikan pääosasto

Linjat B ja C

TERV - 0/13

Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi: COMEU B 21877.

9. Yhteistyöstä kieltäytyminen

Jos osapuoli, jota asia koskee, kieltäytyy antamasta tai ei muusta syystä toimita tarvittavia tietoja määräajassa tai jos se huomattavasti vaikeuttaa tutkimuksia, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella peruspäätöksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja.

(1) EYVL L 308, 29.11.1996, s. 11.

(2) EYVL L 63, 3.3.2001, s. 14.

(3) EYVL L 31, 5.2.2000, s. 15.

(4) EYVL L 240, 23.9.2000, s. 12.

(5) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 (EYVL L 253, 11.10.1993, s. 1). 143 artiklan 1 kohdassa